b'\n_START_ARTICLE_\nHortoneda (Clariana de Cardener)\n_START_SECTION_\nHist\xc3\xb2ria\n_START_PARAGRAPH_\nHortoneda \xc3\xa9s un nucli de poblament dispers que ja apareix esmentat a la documentaci\xc3\xb3 medieval des del segle XI amb el nom d"Orto Regis" i l\'esgl\xc3\xa9sia de Sant Pere. Judicialment Hortoneda formava un castell o quadra pr\xc3\xb2pia integrada dins del vescomtat de Cardona. A nivell religi\xc3\xb3s, aquest nucli formava una sufrag\xc3\xa0nia, Sant Pere d\'Hortoneda, que depenia de la parr\xc3\xb2quia de Sant Mart\xc3\xad de Riner._NEWLINE_L\'any 1252 Pon\xc3\xa7 IV de Cervera i la seva muller Romia vengueren el terme "qui vocatur Ortoneda" a Pon\xc3\xa7 de Vilar\xc3\xb3 pel preu de 4.200 sous barcelonesos. Aleshores el castell d\'Hortoneda tenia uns 11 masos repartits entre el territori circumdant. Al llarg de la baixa edat mitjana el nombre de masos afocats d\'Hortoneda es redueix considerablement fins a quatre masos, nombre que perdurar\xc3\xa0 durant tota l\'\xc3\xa8poca moderna i bona part de la contempor\xc3\xa0nia._NEWLINE_Aquests masos eren: Can Blanc, Cal Mir\xc3\xb3, la Codina i l\'Oliva. Depenent del moment hist\xc3\xb2ric, altres cases ve\xc3\xafnes com Gargallosa, Trav\xc3\xa9s o can Nadal, tamb\xc3\xa9 eren considerades part del terme castral d\'Hortoneda o de la seva sufrag\xc3\xa0nia._NEWLINE_L\'esgl\xc3\xa9sia de Sant Pere d\'Hortoneda est\xc3\xa0 adossada a la casa de Can Blanc. Tot i l\'origen rom\xc3\xa0nic del petit oratori, l\'aspecte actual \xc3\xa9s fruit de les reformes que va patir a principis de segle XVI i que van culminar durant les d\xc3\xa8cades seg\xc3\xbcents amb la instal\xc2\xb7laci\xc3\xb3 d\'un vist\xc3\xb3s campanar d\'espadanya. _NEWLINE_Durant el segle XIX, Hortoneda va perdre les seves condicions jur\xc3\xaddiques i religioses tradicionals. A nivell eclesi\xc3\xa0stic va passar a ser una sufrag\xc3\xa0nia de la parroquial de Santa Susanna, i a nivell administratiu es va annexionar al municipi de Clariana del Cardener.'